[{"text_idx": "#000000", "text": "Euskal selekzioaren aldeko eguna dute, bihar, Makean"}, {"text_idx": "#000001", "text": "Euskal selekzioaren aldeko gaurko eta atzoko pilotariak elkartuko dira aldarrikapen eta besta eguna antolatzeko. Mintzaldiak, pilota partidak eta kontzertuak izanen dira."}, {"text_idx": "#000002", "text": "Euskal selekzioaren aldeko aldarrikapen eta besta eguna antolatu dute biharko, Makean. Mintzaldi publiko bat, pilota partidak, kontzertuak eta besta izanen dira. 14:00etan hasiko dira, hitzaldiekin, Makeako pilotalekuan. Arratseko kontzertuak Txir-Txor gaztetxeak antolatu ditu. Euskal selekzioaren aldeko hats berri bat izatea gogoko lukete Ipar eta Hego Euskal Herriko pilotari antolatzaileek."}, {"text_idx": "#000003", "text": "Joan den urriaren 23an Miarritzen Munduko Pilota Txapelketa zabaltzekotan zelarik, euskal selekzio ofizial baten aldekoek elkarretaratzea egin zuten Jai Alai aitzinean. En\u0303aut Etxeberria berezko esku huskalariak eta Sandra Poxulu gomazko paletalariak hitza hartu zuten. Hala, euskal selekzioaren aldeko bi belaunaldik bat egin dute orduan. Poxuluk, duela hogei urte, uko egin zion beste sei pilotarirekin Frantziako selekzioaren alde aritzeari, aurten En\u0303aut Etxeberriak egin duen bezala."}, {"text_idx": "#000004", "text": "Etxeberriak esplikatu du Makeako eguna elkartze horretarik heldu dela: \u201cMiarritzetik abiatu zen, eta nahi genuen herritik hasi mugimendu horrek segida bat izan dezan\u201d. Harekin berezkoetan ari den Ekhi Ziarrustarekin (Dima, Bizkaia) mintzatu zen, eta martxan ezarri dute."}, {"text_idx": "#000005", "text": "Euskal selekzioaren aldeko aldarrikapena lo bezala izan da Ipar Euskal Herrian azken urte haietan \u2014ESAIT taldea 2015ean desagertu zen, kasurako\u2014. Miarritzeko elkarretaratzearekin gauza berri baten mentura ikusi du Etxeberriak. \u201cEgia da mugimendua pixka bat isildu zela, baina hor berpizte bat da argi eta garbi\u201d. Bildu dira, hain zuzen, ESAITeko kide ohi Ellande Alfaro, Sandra Poxulu eta Olatz Idoaterekin. \u201cEsplikatu digute zer egin zuten garaian\u201d."}, {"text_idx": "#000006", "text": "Sandra Poxuluk oroitarazi du 2002ko Irun\u0303eko mundialeko harekin batean Frantziaren kontu aritzea errefusatu zutenak nor ziren: Ellande Alfaro, Mikel Funosas, Rafael Larrondo, Ramuntxo Bortairu eta In\u0303aki Ithurbisque. \u201cEkintza anitz egin genituen\u201d, gogoratu du Poxuluk. \u201cBiziki kontent\u201d da belaunaldi gaztearekin elkarturik; \u201cbikaina da egiten dutena; azkenean, bada talde bat zerbait berriz bultzatu nahi duena\u201d. Lagunduko dituzte, funtsean biharko lanetan."}, {"text_idx": "#000008", "text": "Solasek interesa pitz dezakete, partikularki, EAJk Espainiako Gobernuarekin negoziatu berri duelarik EAEko selekzioa onartua izatea. Poxuluk argiki dio ez dela ados horrekin: \u201cHori ez da gure borroka. Gure borroka ez da Euskadiko selekzioaren alde, baizik eta Euskal Herrikoaren alde\u201d. Anitzek berri ontzat jo zuten ituna; \u201cniretzat ez da batere berri ona\u201d, erran du, deblauki, Poxuluk: \u201cZer eginen dute Nafarroako eta Iparraldeko pilotariekin? Ez dute borrokan segituko lortzeko\u201d."}, {"text_idx": "#000009", "text": "En\u0303aut Etxeberriak ere mesfidantza anitzekin ikusi du akordio hori: \u201cGauzak ez dira biziki argi, Euskadiko selekzioa baita bakarrik ofiziala deklaratua. Guk nahi genuke kirol guzietara hedatzea eta Euskal Herriarentzat aritu \u2014beraz, Nafarroa eta Iparraldeko probintziak sartuz\u2014, eta ez bakarrik autonomia erkidegokoa\u201d. Makeako egunaz baliatu nahi dute ikusmolde hori partekatzeko, eta beste kirol guzientzat balio izan dezan. \u201cHor pilota izanen da aitzinean, baina noski kirol guzietara hedatu behar dela mugimendua\u201d, azaldu du Etxeberriak."}, {"text_idx": "#000010", "text": "Euskal selekzio ofiziala aldarrikatzeko bilduko dira, beraz, bihar, baita berpizte hori ospatzeko ere. Etxeberriak dio akuilatzaile berri eta ohien artean mintzatuak direla talde bat berriz bultzatzeko: \u201cKolektibo bat berriz behar dugu muntatu. Segida bat ikusten diogu eta ez da bakarrik lau urte guziz eginen den zerbait\u201d."}, {"text_idx": "#000011", "text": "Mintzaldien ondotik, pilota partida desafioak eginen dituzte gomazko palan, xarean eta esku-huskan, bai joko berriko eremuan, bai ezker paretan. Makeako pilotalekuak bietarako parada eskaintzen du. Ondotik beste hitzartze bat eginen dute antolatzaileek, ikus-entzuleei esplikatzeko gertakariaren arrazoia. Bukatzeko, denen artean argazki handi bat atera nahi dute. Alderdi politiko eta hautetsi batzuei ere gomita egin diete."}, {"text_idx": "#000015", "text": "II. Aitor Sarasua bertso-paper lehiaketarako deialdia zabaldu dute\nKurutxarri: \u201cGure gain gehiago hartuko ditugu talde profesionalak\u201d"}]